Diari Oficial de la Generalitat Valenciana


Sumari del DOGV 8808, del 11-05-2020 (2020/3279)

RESOLUCIÓ de 6 de maig de 2020, de la Direcció General de Formació Professional i Ensenyaments de Règim Especial i del director de l'Institut Superior d'Ensenyances Artístiques de la Comunitat Valenciana (ISEACV), per la qual es convoquen les proves d'accés als cicles formatius de grau mitjà i grau superior dels ensenyaments professionals d'Arts Plàstiques i Disseny per al curs acadèmic 2020-2021, es dicten instruccions per a la seua realització i s'estableix el calendari i el procediment d'admissió i de matriculació de l'alumnat i es deixa sense efecte la Resolució de 9 de març de 2020, de la Direcció General de Formació Professional i Ensenyaments de Règim Especial i del director de l'Institut Superior d'Ensenyances Artístiques de la Comunitat Valenciana (ISEACV).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8808

Data del DOGV
:   11-05-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/3279


Data del document
:   06-05-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 6 de maig de 2020, de la Direcció General de Formació Professional i Ensenyaments de Règim Especial i del director de l'Institut Superior d'Ensenyances Artístiques de la Comunitat Valenciana (ISEACV), per la qual es convoquen les proves d'accés als cicles formatius de grau mitjà i grau superior dels ensenyaments professionals d'Arts Plàstiques i Disseny per al curs acadèmic 2020-2021, es dicten instruccions per a la seua realització i s'estableix el calendari i el procediment d'admissió i de matriculació de l'alumnat i es deixa sense efecte la Resolució de 9 de març de 2020, de la Direcció General de Formació Professional i Ensenyaments de Règim Especial i del director de l'Institut Superior d'Ensenyances Artístiques de la Comunitat Valenciana (ISEACV). [2020/3279]  
  
La Llei orgànica 2/2006, de 3 de maig, d'educació, estableix en l'article 52 els requisits necessaris per a accedir als ensenyaments de grau mitjà i superior d'Arts Plàstiques i Disseny.  
El Real decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny, regula en el seu capítol V els aspectes bàsics relatius a l'accés i l'admissió a aquests ensenyaments. Així, es concreta que per a accedir al grau mitjà i al grau superior d'aquests ensenyaments, a més de complir els requisits acadèmics, l'alumnat haurà de superar una prova específica que permeta demostrar les aptituds i els coneixements artístics necessaris per a cursar amb aprofitament els ensenyaments de què es tracte. D'altra banda, es regulen les proves d'accés per a l'alumnat que no estiga en possessió dels requisits acadèmics d'accés, les quals constaran d'una part general i d'una part específica.   
D'altra banda, el Reglament general de protecció de dades (RGPD) Reglament (UE) 2016/679, del Parlament Europeu i del Consell, de 27 d'abril de 2016 ha substituït, des de maig de 2018, l'actual Llei orgànica de protecció de dades i el reglament que la desenvolupa, i introdueix una sèrie de canvis i novetats als quals és necessari adaptar els actuals tractaments. El RGPD esmenta expressament la necessitat que s'apliquen mesures tècniques i organitzatives apropiades per part de la persona responsable, amb la finalitat de garantir que el tractament està d'acord amb el que es disposa en el reglament.  
Com a conseqüència d'això, durant el procés d'admissió, s'ha de tindre en consideració la Resolució de 28 de juny de 2018, de la Sotssecretaria de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat, on existisquen tractaments de dades de caràcter personal. D'aquesta forma, durant aquest procés s'exposaran únicament aquelles dades necessàries per a garantir la transparència del procediment. Igualment, els sol·licitants tindran accés, de manera privada, a l'estat de la seua sol·licitud en aquells moments del procediment que siga necessari, això és, quan es publiquen els llistats d'admesos.  
  
La Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions en diversos supòsits de no-convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, i d'aplicació en els centres docents sostinguts amb fons públics d'ensenyaments no universitaris de la Comunitat Valenciana, en el seu apartat cinqué punt 2 estableix que en el procediment de sol·licitud d'admissió, a més de la documentació prevista en la normativa vigent en matèria d'admissió, se sol·licitaran les dades i la signatura de tots dos progenitors quan de la informació facilitada en la sol·licitud es deduïsca que concorren supòsits de no-convivència dels progenitors per motius de separació, divorci, nul·litat matrimonial, ruptura de parella de fet o situacions anàlogues, establint amb aquesta finalitat les actuacions necessàries en el procediment d'admissió.  
  
De conformitat amb el que s'estableix en el Reial decret 596/2007, de 4 de maig, es desenvolupa aquesta normativa en l'àmbit de la Comunitat Valenciana, mitjançant l'Ordre 13/2018, de 18 d'abril, de la Conselleria d'Educació, Investigació, Cultura i Esport, per la qual es regula l'accés i l'admissió als cicles formatius de grau mitjà i grau superior dels ensenyaments professionals d'Arts Plàstiques i Disseny en la Comunitat Valenciana. Aquesta ordre determina l'estructura d'aquestes proves i preveu que la conselleria competent en matèria d'educació convocarà anualment les proves d'accés als ensenyaments professionals d'Arts Plàstiques i Disseny en la Comunitat Valenciana.  
L'Organització Mundial de la Salut va elevar, el passat 11 de març de 2020, la situació d'emergència de salut pública ocasionada per la covid-19 a pandèmia internacional. La rapidesa en l'evolució dels fets, a escala nacional i internacional, ha requerit l'adopció de mesures immediates i eficaces per a fer front a aquesta conjuntura. Les circumstàncies extraordinàries que hi concorren han constituït, sens dubte, una crisi sanitària sense precedents i d'enorme magnitud, tant pel nombre molt elevat de ciutadans afectats com per l'extraordinari risc per als seus drets.  
De conformitat amb l'article 9 del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la covid-19 (BOE 67 de 14.03.2020), se suspén l'activitat educativa presencial en tots els centres i etapes, cicles, graus, cursos i nivells d'ensenyament contemplats en l'article 3 de la Llei orgànica 2/2006, de 3 de maig, d'educació, inclòs l'ensenyament universitari, així com qualssevol altres activitats educatives o de formació impartides en altres centres públics o privats.  
  
En l'àmbit de la Comunitat Valenciana, per Decret 32/2020, de 13 de març, del Consell, es disposen mesures extraordinàries de gestió sanitària en salvaguarda de la salut pública a causa de la pandèmia per coronavirus SARS-CoV (covid-19) (DOGV 8762, 14.03.2020), així en la seua disposició final primera habilita la persona titular de la conselleria amb competències en matèria de sanitat a dictar quantes instruccions siguen necessàries per al seu desenvolupament i aplicació.  
La Resolució de 23 de març de 2020, de la consellera de Sanitat Universal i Salut Pública, per la qual s'acorda el tancament de tots els centres educatius de la Comunitat Valenciana, com a conseqüència de la situació de crisi sanitària ocasionada per la covid-19 (DOGV 8770, 24.03.2020), acorda amb caràcter transitori la mesura excepcional consistent en el tancament, des del mateix dia de la seua publicació, de tots els centres educatius fins a una altra ordre, sense perjudici que els equips directius estiguen a la disposició dels requeriments que els faça l'administració per a fer les tasques específiques que se'ls indiquen i que, al seu torn, tot el personal del centre estarà a la disposició de l'equip directiu de manera que l'atenció a l'alumnat i a les seues famílies estiga garantida i es puguen dur a terme les activitats educatives de manera no presencial.  
Per tot això, de conformitat amb la normativa esmentada i en virtut de les competències que m'atribueix el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer  
Deixar sense efecte la Resolució de 9 de març de 2020, de la Direcció General de Formació Professional i Ensenyaments de Règim Especial i del director de l'Institut Superior d'Ensenyances Artístiques de la Comunitat Valenciana (ISEACV), per la qual es convoquen les proves d'accés als cicles formatius de grau mitjà i grau superior dels ensenyaments professionals d'Arts Plàstiques i Disseny per al curs acadèmic 2020-2021, es dicten instruccions per a la seua realització i s'estableix el calendari i el procediment d'admissió i de matriculació de l'alumnat.  
  
  
Segon. Àmbit d'aplicació  
La present resolució serà aplicable als procediments d'accés i admissió de l'alumnat que desitge cursar cicles formatius de grau mitjà i de grau superior dels ensenyaments professionals d'Arts Plàstiques i Disseny durant el curs acadèmic 2020-2021 en la Comunitat Valenciana.  
  
Tercer. Requisits d'accés  
1. D'acord amb el que s'estableix en l'article 14.1 del Real decret 596/2007, de 4 de maig, per a accedir al grau mitjà dels ensenyaments professionals d'Arts Plàstiques i Disseny serà necessari estar en possessió del títol de Graduat/ada en Educació Secundària Obligatòria, o un títol declarat equivalent.  
A aquest efecte, i segons el que es preveu en la disposició addicional quarta del Reial decret 596/2007, de 4 de maig, podran accedir a més a aquests ensenyaments, els qui complisquen algun dels requisits següents:   
a) Estar en possessió del títol de Tècnic/a d'Arts Plàstiques i Disseny.  
b) Estar en possessió del títol de Tècnic/a o de Tècnic/a Auxiliar dels ensenyaments de Formació Professional.  
c) Haver superat el tercer curs d'ensenyaments comuns del pla d'estudis de 1963 o el segon curs del pla experimental, dels ensenyaments d'Arts Aplicades i Oficis Artístics.   
d) Haver superat altres estudis declarats equivalents a efectes acadèmics amb algun dels anteriors.  
2. Conformement amb l'article 14.2 del Reial decret 596/2007, de 4 de maig, per a accedir al grau superior dels ensenyaments professionals d'Arts Plàstiques i Disseny serà necessari estar en possessió del títol de Batxillerat, o un títol declarat equivalent.  
A aquest efecte, i segons el que es preveu en la disposició addicional quarta del Reial decret 596/2007, de 4 de maig, podran accedir a més a aquests ensenyaments els qui complisquen algun dels requisits següents:  
a) Estar en possessió del títol de Tècnic/a Superior d'Arts Plàstiques i Disseny.  
b) Estar en possessió del títol de Tècnic/a Superior o de Tècnic/a Especialista dels ensenyaments de Formació Professional.  
c) Estar en possessió del títol de Graduat/ada en Arts Aplicades i Oficis Artístics corresponents al pla d'estudis de 1963 o del pla experimental.  
d) Estar en possessió d'una titulació universitària o equivalent.  
e) Haver superat altres estudis equivalents a efectes acadèmics amb algun dels anteriors.  
3. Així mateix, per a accedir al grau mitjà i al grau superior dels ensenyaments professionals d'Arts Plàstiques i Disseny, a més dels requisits acadèmics recollits en els apartats anteriors, s'haurà de superar una prova específica d'accés que permeta demostrar les aptituds i els coneixements artístics necessaris per a cursar amb aprofitament els ensenyaments de què es tracte.  
  
Quart. Exempcions de la prova específica d'accés  
1. Estaran exempts de realitzar la prova o part específica d'accés al grau mitjà i grau superior dels ensenyaments professionals d'Arts Plàstiques i Disseny:   
a) Els qui estiguen en possessió d'un títol de Tècnic/a o Tècnic/a Superior d'Arts Plàstiques i Disseny d'una família professional relacionada amb els ensenyaments que desitgen cursar.  
b) Els qui hagen superat els cursos comuns d'Arts Aplicades i Oficis Artístics dels plans d'estudis establits pel Decret 2127/1963, de 24 de juliol, els establits amb caràcter experimental a l'empara del Reial decret 799/1984, de 28 de març, sobre regulació d'experiències en centres d'ensenyaments artístics, així com pel Reial decret 942/1986, de 9 de maig, pel qual s'estableixen normes generals per a la realització d'experimentacions educatives en centres docents.  
  
2. Estaran exempts de realitzar la prova específica d'accés al grau superior dels ensenyaments professionals d'Arts Plàstiques i Disseny, els qui estiguen en possessió de qualsevol títol de Tècnic/a Superior d'Arts Plàstiques i Disseny d'una família professional relacionada amb els ensenyaments que es desitgen cursar, o títol declarat equivalent.  
3. Estaran exempts de realitzar la prova específica d'accés als graus mitjà i superior dels ensenyaments professionals d'Arts Plàstiques i Disseny els qui estiguen en possessió d'alguna de les titulacions següents:  
  
a) Títol de Batxillerat, modalitat d'Arts, o Batxillerat Artístic Experimental.  
b) Títol superior d'Arts Plàstiques o títol superior de Disseny, en les seues diferents especialitats, o títols declarats equivalents.  
c) Títol superior de Conservació i Restauració de Béns Culturals, en les seues diferents especialitats.  
d) Llicenciatura en Belles Arts.  
e) Arquitectura.  
f) Enginyeria Tècnica en Disseny Industrial.  
4. Estaran exempts de realitzar la prova o part específica d'accés als graus mitjà i superior dels ensenyaments professionals d'Arts Plàstiques i Disseny els qui, estant en possessió dels requisits acadèmics d'accés, acrediten tindre experiència laboral, d'almenys un any, relacionada directament amb les competències professionals del cicle formatiu de grau mitjà o superior al que es vol accedir, tal com indica l'art. 15.4 del Reial decret 596/2007 de 4 de maig.  
  
Cinqué. Accés sense requisits acadèmics  
1. D'acord amb l'article 52.3 de la Llei orgànica 2/2006, de 3 de maig, d'educació i els articles 16.1 i 16.2 del Reial decret 596/2007, de 4 de maig:  
a) Podran accedir al grau mitjà dels ensenyaments professionals d'Arts Plàstiques i Disseny els qui, mancats dels requisits acadèmics d'accés, acrediten, mitjançant la superació d'una prova d'accés, que posseeixen els coneixements i habilitats suficients per a cursar amb aprofitament aquests ensenyaments, a més de les aptituds i coneixements artístics necessaris i que tinguen, com a mínim, dèsset anys complits l'any de realització de la prova.   
b) Podran accedir al grau superior dels ensenyaments professionals d'Arts Plàstiques i Disseny els qui, mancats dels requisits acadèmics d'accés, acrediten, mitjançant la superació d'una prova d'accés, que posseeixen la maduresa en relació amb els objectius del Batxillerat, a més de les aptituds i coneixements artístics necessaris i que tinguen, com a mínim, dènou anys complits l'any de realització de la prova, o díhuit anys si s'acredita estar en possessió d'un títol de tècnic relacionat amb aquell al qual es desitja accedir.  
  
Sisé. Estructura i contingut de la prova d'accés  
1. En virtut de la normativa vigent, les proves d'accés per a les persones aspirants que no tinguen els requisits acadèmics constaran de dues parts:  
a) Part general que, per a l'accés al grau mitjà, versarà sobre les capacitats bàsiques de l'Educació Secundària Obligatòria i, per a l'accés al grau superior, versarà sobre els coneixements i capacitats bàsiques de les matèries comunes del Batxillerat.  
b) Part específica que permetrà valorar les aptituds i els coneixements artístics necessaris per a cursar amb aprofitament els ensenyaments corresponents.  
2. L'estructura i contingut de la part general i de la part específica de la prova d'accés al grau mitjà i al grau superior dels ensenyaments professionals d'Arts Plàstiques i Disseny es regula, respectivament, en els annexos I, II, III i IV de l'Ordre 13/2018, de 18 d'abril, de la Conselleria d'Educació, Investigació, Cultura i Esport, per la qual es regula l'accés i l'admissió als cicles formatius de grau mitjà i grau superior dels ensenyaments professionals d'Arts Plàstiques i Disseny en la Comunitat Valenciana.  
3. La part específica de la prova d'accés constitueix, així mateix, la prova específica prevista en el punt 3, de l'apartat segon d'aquesta resolució, per a les persones aspirants que reuneixen els requisits acadèmics d'accés.  
4. La superació de la part general de la prova tindrà validesa per a posteriors convocatòries. No obstant això, la part específica de la prova d'accés regulada per aquesta convocatòria tindrà validesa únicament per a accedir en el curs acadèmic 2020-2021.  
5. La Direcció General de Formació Professional i Ensenyaments de Règim Especial indicarà les directrius que han de seguir-se per a l'elaboració de la part general de la prova d'accés sense requisits acadèmics al grau mitjà i superior dels ensenyaments professionals d'Arts Plàstiques i Disseny.  
  
Seté. Exempcions de la prova d'accés per a l'alumnat que accedeix sense requisits acadèmics   
1. Estaran exemptes de la part general de la prova les persones que hagen superat la prova d'accés a la universitat per a majors de 25 anys.  
2. Així mateix, estaran exemptes de la part general de la prova les persones que hagen superat:  
a) Per a l'accés als cicles de grau mitjà, la prova substitutòria del requisit del títol de Graduat/ada en Educació Secundària Obligatòria per a l'accés als cicles formatius de grau mitjà de la formació professional o als ensenyaments esportius de grau mitjà.  
b) Per a l'accés als cicles de grau superior, la prova d'accés substitutòria del requisit de títol de Batxillerat per a l'accés als cicles formatius de grau superior de la formació professional o als ensenyaments esportius de grau superior.  
3. Estaran exempts de realitzar la part específica de la prova d'accés les persones que acrediten tindre experiència laboral, d'almenys un any, relacionada directament amb les competències professionals del cicle formatiu de grau mitjà o superior a què es vol accedir. Per això, hauran d'aportar la documentació acreditativa següent:  
a) Certificació de l'empresa on haja adquirit l'experiència laboral, en la qual conste específicament la duració del contracte, l'activitat desenvolupada i el període de temps en el qual s'ha realitzat aquesta activitat.  
b) En el cas de treballadors o treballadores pel seu compte, una certificació d'alta en el cens de tributaris obligats.  
c) Certificat de vida laboral.  
  
Huité. Organització de la prova d'accés  
1. La prova d'accés es realitzarà en els centres que s'indiquen en l'annex VI, sense perjudici que la conselleria competent en matèria d'educació puga habilitar altres centres per a la realització de la prova.  
2. La part general de la prova d'accés es realitzarà en els centres públics. Les persones candidates que vulguen accedir a centres privats autoritzats, podran realitzar aquesta part en qualsevol centre públic dependent de la Generalitat Valenciana dels que s'indiquen en l'annex VI de la resolució.  
3. La part específica de la prova d'accés es realitzarà en els centres públics o privats autoritzats que s'indiquen en l'annex VI.  
  
Nové. Convocatòria, calendari de les proves i formalització d'inscripcions  
1. En l'annex I d'aquesta convocatòria s'indica el calendari de la convocatòria, el termini per a les inscripcions en les proves d'accés a les diferents especialitats, i la formalització de matrícula per al curs 2020-2021, per als centres públics.  
2. El calendari i termini d'inscripció per als centres privats serà el que aquests establisquen en les seues normes d'organització i funcionament, sense perjudici que la publicació de les llistes definitives de qualificacions haurà de realitzar-se en el termini indicat en l'annex I.  
3. Per a la formalització de les sol·licituds d'inscripció en les proves, les persones interessades utilitzaran el model que figura com a annex II de la present resolució. Una vegada emplenat, s'entregarà en la secretaria del respectiu centre docent, juntament amb la documentació que siga necessària per a l'acreditació de les dades al·legades. Una còpia segellada, datada i numerada serà retornada a la persona interessada.  
La persona sol·licitant haurà abonat prèviament les taxes establides en la legislació vigent i entregarà el justificant del seu pagament.  
La Conselleria d'Educació, Cultura i Esport, davant la situació actual originada per la COVID-19, i amb la finalitat d'evitar desplaçaments per a presentar les sol·licituds en els centres docents, ha habilitat la possibilitat de remetre aquestes sol·licituds per correu electrònic a la secretària dels centres docents especificats en l'annex VI d'aquesta resolució, on la persona interessada vaja a realitzar les proves.   
En aquest cas, tota la documentació haurà de ser enviada degudament signada (a mà o electrònicament) i, en format electrònic, mitjançant un únic correu electrònic al centre docent en el que desitja fer la prova, en el qual indicaran en l'assumpte les sigles PACAPD seguides del nom i cognoms de la persona sol·licitant. Aquesta documentació es troba disponible en el següent enllaç http://www.ceice.gva.es/va/web/ensenanzas-regimen-especial/prueba-de-acceso   
4. La sol·licitud d'inscripció serà única per a cada grau, siga mitjà o superior, independentment dels estudis que desitge realitzar posteriorment la persona interessada.  
5. Al final del període establit per a la formalització de les inscripcions, la secretaria de cada centre docent publicarà una relació diferenciada, per als graus mitjà i superior, de les persones admeses a la prova d'accés i, si és el cas, de les excloses, amb indicació de les causes de l'exclusió.  
En la publicació d'aquests llistats el centre garantirà la privacitat de les persones que es relacionen en aquests, mitjançant procediments d'anonimització de les dades personals, de manera que únicament s'indicarà la inicial del nom i els cognoms i les 4 últimes xifres del DNI, NIE o document acreditatiu d'identitat requerit.   
6. En el moment de realitzar la prova, les persones interessades hauran de presentar davant el tribunal, el document nacional d'identitat o NIE i la còpia de la sol·licitud d'inscripció. A més, els aspirants hauran d'aportar els originals de la documentació al·legada telemàticament, via correu electrònic, per ser acarada a petició del tribunal.  
7. La direcció dels centres docents designarà el professorat dels diferents departaments que haurà d'orientar les persones interessades en la realització de les proves. Aquesta orientació tindrà per objecte informar sobre el calendari, estructura, continguts, criteris d'avaluació i possibilitat d'exempció d'aquestes proves, amb la finalitat de garantir la correcta informació a les persones participants en les proves d'accés, la direcció dels centres docents publicarà en la web del centre un correu electrònic mitjançant el qual es puguen atendre les qüestions derivades d'aquestes proves.  
  
Deu. Tribunals   
1. En cada centre docent que realitze la prova d'accés, o part específica d'aquesta, es constituirà un tribunal, encarregat de la seua avaluació i qualificació.  
2. Els tribunals que es constituïsquen en centres públics i en centres autoritzats estaran integrats pels membres que s'estableix en l'article 8 de l'Ordre 13/2018, de 18 d'abril, de la Conselleria d'Educació, Investigació, Cultura i Esport.  
3. Els centres remetran a la direcció territorial competent en matèria d'educació corresponent, com a responsable del nomenament dels membres, la proposta de tribunal amb el secretari o secretària i les persones examinadores previstes per a cada especialitat, amb un mínim de 15 dies d'antelació a la data indicada per al nomenament segons apareix en l'annex I de la present resolució.  
4. Els centres privats autoritzats adjuntaran al costat d'aquesta proposta una còpia de la documentació, que acredite la titulació requerida a les persones examinadores, segons l'especialitat de la família professional del cicle formatiu que es propose per a la prova d'accés. La direcció territorial competent en matèria d'educació, estudiada la proposta, procedirà a informar sobre la composició del tribunal.  
  
5. El nomenament dels membres de cada tribunal serà realitzat per la direcció territorial d'Educació corresponent, i la confecció de les proves es farà en les dates i els terminis que s'indica en l'annex I. Les direccions territorials d'Educació enviaran la designació dels vocals i dels seus suplents als centres docents de destinació, i la direcció del centre ho comunicarà immediatament als interessats.  
  
6. La composició de cada tribunal i la relació de les persones suplents es publicarà en el centre docent abans de l'inici de les proves.  
  
  
Onze. Funcions dels tribunals  
1. Les funcions del tribunal seran les esmentades en l'Ordre 13/2018, de 18 d'abril, de la Conselleria d'Educació, Investigació, Cultura i Esport.  
2. Finalitzat el procés d'avaluació, el tribunal estendrà una acta, conforme al model indicat en l'annex III d'aquesta convocatòria. En centres privats autoritzats, una de les actes serà custodiada en la secretaria del centre autoritzat i l'altra serà remesa al centre públic d'adscripció.  
3. El centre docent emetrà els corresponents certificats de superació de la prova, conforme a la informació continguda en les actes emplenades pel tribunal avaluador, ajustant-se als models indicats en l'annex IV. Els certificats seran signats pel president/a i pel secretari/ària del tribunal i hauran d'anar segellats pel centre. En el cas dels centres privats autoritzats, aquests certificats seran expedits pel centre públic al qual estiguen adscrits.  
4. Després de la realització de la prova, el president o la presidenta del tribunal remetrà a l'administració educativa, en el termini màxim d'un mes, la documentació econòmica i administrativa que calga.  
  
Dotze. Adaptacions per a aspirants amb necessitats específiques de suport educatiu  
En el cas que les persones aspirants presenten necessitats específiques de suport educatiu que exigisquen condicions específiques per al desenvolupament de les proves, es realitzarà segons el procediment establit en l'Ordre 13/2018, de 18 d'abril, de la Conselleria d'Educació, Investigació, Cultura i Esport, i caldrà ajustar-se al que disposa en l'article 27 del Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià i en l'Ordre 20/2019, de 30 d'abril, de la Conselleria d'Educació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià.  
  
  
Tretze. Avaluació, qualificació de la prova i reclamació de qualificacions  
1. El tribunal emplenarà les actes d'avaluació per a cada part de la prova d'accés, on constarà la qualificació obtinguda per l'alumnat, d'acord amb el model que s'adjunta en l'annex III. Les actes hauran de ser signades per tots els components del tribunal.   
2. Les qualificacions de cada exercici i de cada part de la prova d'accés s'expressaran en termes numèrics, utilitzant per a això l'escala de zero a deu amb dos decimals, i serà necessari obtindre una qualificació igual o superior a cinc per a la superació de cada part. La qualificació de cada part de la prova serà la mitjana aritmètica de les qualificacions obtingudes en els seus diferents exercicis, sempre que hagen sigut superats íntegrament. La qualificació final de la prova d'accés per a l'alumnat que accedeix sense requisits acadèmics, serà la mitjana aritmètica de la qualificació de la part general i de la part específica.  
  
3. El secretari o secretària del tribunal publicarà les actes en el tauler d'anuncis del centre on es realitzen les proves, i entregarà a les persones que les superen el certificat, el model del qual figura en l'annex IV. En les actes, per a la identificació de les persones, la publicació del document nacional d'identitat, número d'identitat d'estranger o passaport es realitzarà de la següent forma:  
- En el cas d'un DNI, es publicaran els dígits que en el format ocupen les posiciones quarta, cinquena, sisena i setena  
- En el cas d'un NIE, es publicaran els dígits que en el format ocupen les posicions, evitant el primer caràcter alfabètic, quarta, cinquena, sisena i setena.  
- En el cas d'un passaport, es publicaran els dígits que en el format ocupen les posicions, evitant els tres caràcters alfabètics, tercera, quarta, cinquena i sisena.  
Així mateix s'indicarà el primer cognom, primer caràcter alfabètic del segon cognom i primer caràcter alfabètic del nom.  
4. Les persones que superen la prova i desitgen cursar un cicle formatiu d'Arts Plàstiques i Disseny hauran de sol·licitar la matrícula a l'escola d'art o centre docent privat autoritzat pel qual opten, en els terminis establits en el calendari que figura en l'annex I, i hauran d'adjuntar a aquesta sol·licitud el certificat a què es refereix el punt anterior.  
  
5. La superació de la part general de la prova tindrà validesa per a posteriors convocatòries. No obstant això, la part específica de la prova d'accés o prova específica tindrà validesa, únicament, per a accedir a aquests ensenyaments en el curs acadèmic per al qual es realitza la prova.  
6. D'acord amb el que disposa l'article 17.3 del Reial decret 596/2007, de 4 de maig, les proves d'accés als ensenyaments professionals d'Arts Plàstiques i Disseny de grau mitjà i superior tindran validesa en tot el territori nacional i la seua superació serà vàlida perquè les persones puguen sol·licitar l'admissió en els cicles formatius, d'acord amb el procediment d'admissió i sense perjudici de la disponibilitat de places existent en els diferents centres.  
7. El procediment de reclamació de qualificacions es regirà segons l'especificat en la normativa autonòmica vigent en aquesta matèria, que és l'Ordre 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
  
Catorze. Admissió de l'alumnat  
1. Per a l'adjudicació de les places oferides pels centres, s'atendrà la qualificació d'accés obtinguda, que es computarà per a cadascuna de les tres vies d'accés establides en l'Ordre 13/2018, de 18 d'abril, de la Conselleria d'Educació, Investigació, Cultura i Esport.  
  
2. Les qualificacions a l'efecte de l'accés a aquests ensenyaments s'expressaran en termes numèrics, en una escala de zero a deu amb dos decimals. En cas de produir-se empats, es resoldrà segons l'ordre alfabètic dels cognoms que es determine en el sorteig que celebre la conselleria competent en matèria de funció pública per a determinar l'ordre d'intervenció dels aspirants en les proves selectives.  
3. La sol·licitud de matriculació en el centre es realitzarà conforme als annexos VII i VIII, per a cicles de grau mitjà i superior respectivament.  
4. En el cas de menors d'edat, si es donen les circumstàncies previstes en l'apartat cinqué, punt 2 de la Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions per a la seua aplicació en els centres docents sostinguts amb fons públics d'ensenyaments no universitaris de la Comunitat Valenciana en diversos supòsits de no-convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, constarà en la sol·licitud les dades i les signatures dels dos progenitors.  
  
Quinze. Reserva de places  
En el procediment d'admissió en els ensenyaments impartits en centres docents públics i privats concertats es tindrà en compte el següent:  
  
1. De conformitat amb l'article 47 de la Llei 26/2018, de 21 de desembre, de la Generalitat, de drets i garanties de la infància i l'adolescència, els xiquets, xiquetes i adolescents en acolliment residencial, en acolliment familiar o en guarda amb finalitats d'adopció tindran prioritat en l'accés al centre educatiu d'ensenyament postobligatori.  
2. De les places restants, es reservarà en primer lloc un 5 % de les places, amb un mínim d'una plaça per a cada cicle i grau, per a les persones amb diversitat funcional; en cas de no resultar nombre enter s'arredonirà al nombre enter més pròxim.  
En el procediment d'admissió per mitjà de la reserva de diversitat funcional, l'alumnat haurà d'aportar un informe de la direcció de la família professional del cicle corresponent sobre les capacitats i habilitats requerides per a poder adquirir els objectius finals de capacitació professional, on s'informarà sobre els aprenentatges relacionats amb les competències professionals del títol que, en atenció a la seua diversitat funcional, podrà aconseguir.  
3. En segon lloc es reservarà un 5 % de les places, per a cada cicle i grau, per als esportistes que acrediten la condició d'esportista d'elit de nivell A i nivell B, de conformitat amb el Reial decret 971/2007, de 13 de juliol i el Decret 13/2006, de 20 de gener, del Consell de la Generalitat, en matèria d'esportistes d'elit i d'alt nivell o d'alt rendiment de la Comunitat Valenciana, sense que en cap cas la reserva puga ser inferior a una vacant; en cas de no resultar un nombre enter s'arredonirà al nombre enter més pròxim.  
4. Una vegada realitzades les reserves previstes en els apartats 1, 2 i 3, del nombre de places restant es llevaran les quotes següents per a l'admissió de l'alumnat, d'acord amb els percentatges de reserva següents:  
a) Per als qui accedisquen directament, es reservaran el 50 per 100 de les places disponibles.  
b) Per als qui reunisquen els requisits acadèmics i superen la prova específica, es reservaran el 30 per 100 de les places disponibles.  
c) Per als qui no reunisquen els requisits acadèmics i superen la prova d'accés o n'estiguen exempts, d'acord amb el que s'estableix en l'article 12.1.c) de l'Ordre 13/2018, de 18 d'abril, de la Conselleria d'Educació, Investigació, Cultura i Esport, es reservaran el 20 per 100 de les places disponibles.  
5. Les places no cobertes en el procés de matrícula ordinària, segons els percentatges de reserva indicats, es podran cobrir en el procés de matrícula extraordinària.  
6. Les places no cobertes, en el procés de matrícula extraordinària, incrementaran les restants en l'ordre següent:  
- Les corresponents dels apartats 1, 2 i 3 incrementaran la reserva de l'apartat c) del punt 4.  
- Les corresponents dels apartats a) o b) del punt 4 incrementaran la reserva de l'apartat c).  
- Les corresponents de l'apartat c) del punt 4 incrementaran la reserva de l'apartat b).  
- Les corresponents dels apartats c) i b) del punt 4 simultàniament, incrementaran la reserva de l'apartat a).  
7. L'adjudicació de places per a cadascuna de les reserves establides serà determinada per la qualificació d'accés.  
  
Setze. Protecció de dades  
Les proves d'accés als cicles formatius d'ensenyaments professionals d'arts plàstiques i disseny objecte de la convocatòria requereixen el tractament de dades personals de les persones sol·licitants de l'admissió a les proves o dels seus representants legals, en els termes següents:   
  
a) Responsable del tractament: Conselleria d'Educació, Cultura i Esport, amb domicili a l'avinguda de Campanar, 32, 46327 València, contacte zuqektdmkpspepaudvpszmlr@pib.mr   
b) Categoria i origen de les dades a tractar: dades personals identificatives, de contacte, d'ocupació, econòmiques, de circumstàncies socials, categories especials de dades, altres dades especialment protegides i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (d'ara en avant PAI) o a altres administracions públiques en cas que no existisca oposició a aquesta consulta d'acord amb l'article 28 de la Llei 39/2015, i documentació que entreguen les persones sol·licitants i representants legals. Si la documentació presentada conté dades de terceres persones, prèviament a la comunicació d'aquestes dades a la Conselleria les persones sol·licitants i representants legals han d'informar aquestes persones interessades sobre el tractament de les seues dades per la Conselleria en els termes previstos en aquest article.   
c) Finalitats del tractament i base jurídica: amb base jurídica en el compliment d'una missió realitzada en interés públic, en l'exercici de poders públics i en el compliment de les obligacions legals segons les normes reguladores d'aquesta convocatòria i altres normes aplicables, incloent-hi les que regulen el tràmit electrònic, les dades personals es tractaran per a tramitar i gestionar la realització de les proves d'accés als cicles formatius de grau mitjà i superior d'ensenyaments professionals d'arts plàstiques i disseny, expedició de certificats d'haver superat les proves i resolució de possibles reclamacions.  
d) Destinataris de les dades: d'acord amb les lleis i per a complir una missió realitzada en interés públic o en l'exercici de poders públics conferits a la Conselleria, les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la Unió Europea, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegat de Protecció de Dades i altres tercers subjectes de dret privat amb interés legítim i/o dret d'accés en el procediment. Si és el cas, les dades podran ser tractades a instàncies de la Conselleria per terceres persones encarregades del tractament.  
e) Les dades no seran objecte de transferències internacionals.   
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.   
g) Termini de conservació de dades: les dades personals es conservaran durant el temps necessari per a complir la finalitat per a la qual es recapten i pels terminis establits en les normes vigents per a complir obligacions i responsabilitats legals. Seran suprimides d'acord amb el que s'estableix en la normativa d'arxius i documentació.  
h) Drets: la persona interessada pot exercir els drets d'accés, rectificació, supressió, oposició, limitació al tractament, portabilitat i no ser objecte d'una decisió basada únicament en el tractament automatitzat, a través de les següents vies:   
- Tràmit electrònic que es pot consultar en la pàgina web de la Conselleria www.ceice.gva.es, en l'apartat «Registre de tractament de dades»  
- Enviant la petició a qualsevol de les següents adreces:  
Postal: avinguda de Campanar, 32. 46332 València   
Electrònica: frtfcjeracesrwhziqxerosk@hok.dk   
- De forma presencial aportant la sol·licitud corresponent a través del registre. L'exercici dels drets requereix la identificació inequívoca de la persona interessada o d'aquella que la represente.   
i) Dret a reclamar davant l'Autoritat de Control: la persona interessada pot presentar una reclamació davant l'Agència Espanyola de Protecció de Dades (www.aepd.es) si considera no atesos els seus drets o vulnerat el tractament de les seues dades personals. Prèviament pot contactar amb el delegat/ada de Protecció de Dades de la Generalitat Valenciana a través de vdb@cng.uh o dirigint-se al passeig de l'Albereda, 16 - 46395 València. Més informació sobre el tractament de dades personals, consultant el Registre de Tractament de Dades en www.ceice.gva.es/ es/registre-de-tractament-de-dades  
  
Dèsset. Aplicació   
Les direccions territorials competents en matèria d'educació disposaran el necessari per a la correcta aplicació del que s'estableix en la present resolució.  
  
  
DISPOSICIÓ ADDICIONAL  
  
Única. Incidència de despesa i aplicacions informàtiques  
L'aplicació d'aquesta resolució no podrà tindre incidència en l'increment de la dotació de tots i de cadascun dels capítols de despesa assignada a la direcció general competent en matèria d'ensenyaments d'Arts Plàstiques i Disseny de règim especial i, en tot cas, haurà de ser atesa amb els mitjans materials de la citada unitat administrativa. Així mateix, tampoc requerirà solucions informàtiques associades a la gestió de la convocatòria de les proves objecte d'aquesta resolució.  
  
  
DISPOSICIONS FINALS  
  
Primera  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.  
  
Segona  
Contra aquesta resolució, que esgota la via administrativa, es pot interposar un recurs de reposició, davant el mateix òrgan que l'ha dictada, dins del termini d'un mes, a partir de l'endemà de la seua publicació, o un recurs contenciós administratiu, davant dels òrgans de la jurisdicció contenciosa administrativa de la Comunitat Valenciana, en el termini de dos mesos comptats a partir de l'endemà de publicar-se.  
  
València, 6 de maig de 2020.- El director general de Formació Professional i Ensenyaments de Règim Especial: Manuel Gomicia Giménez. El director de l'ISEACV: Josep Manel Garcia Company.